b'\n_START_ARTICLE_\nCreet\n_START_SECTION_\nTurkiskauppaa\n_START_PARAGRAPH_\nEnsimm\xc3\xa4inen historiallinen maininta creist\xc3\xa4 on 1640-luvulta, jolloin ranskalaiset jesuiitat tapasivat heid\xc3\xa4t Hudson Bayn l\xc3\xa4hettyvilt\xc3\xa4. Vuonna 1666 l\xc3\xa4hetyssaarnaaja Claude-Jean Allouez antoi lis\xc3\xa4\xc3\xa4 tietoa creist\xc3\xa4 ja kertoi, ett\xc3\xa4 n\xc3\xa4m\xc3\xa4 olivat liikkuvampia kuin muut alueen kansat, eik\xc3\xa4 heill\xc3\xa4 ollut kiinteit\xc3\xa4 kyli\xc3\xa4._NEWLINE_It\xc3\xa4isimm\xc3\xa4t creet joutuivat jo varhain 1600-luvulla ranskalaisen turkiskaupan vaikutuspiiriin. Englantilaisen Hudson\xe2\x80\x99s Bay Companyn perustaminen 1670-luvun alussa York Factoryyn Hudsoninlahden rannalle sitoi creet yh\xc3\xa4 tiiviimmin kaupank\xc3\xa4yntiin ja sai heid\xc3\xa4t toimimaan yhti\xc3\xb6n hankkijoina laajoilla alueilla. Turkiskaupasta muotoutui heid\xc3\xa4n p\xc3\xa4\xc3\xa4elinkeinonsa. Creet v\xc3\xa4littiv\xc3\xa4t eurooppalaisia kauppatuotteita etel\xc3\xa4\xc3\xa4n ja l\xc3\xa4nteen. Samalla he asettivat sulkuja Hudsonin Lahdelta l\xc3\xa4hteville suurille vesireiteille hallitakseen alueen kaupank\xc3\xa4ynti\xc3\xa4. Creiden strateginen sijainti antoi hyv\xc3\xa4n perustan kauppasulkujen luomiseen. Vuodesta 1670 aina 1800-luvun alkuun saakka creet olivat kaikista intiaanikansoista eniten edist\xc3\xa4m\xc3\xa4ss\xc3\xa4 eurooppalaisen turkiskaupan levi\xc3\xa4mist\xc3\xa4 pohjois-Amerikassa. Siouxien kansoista erkaantuneet assiniboinet loivat yst\xc3\xa4v\xc3\xa4lliset suhteet creihin ja saivat n\xc3\xa4ilt\xc3\xa4 luvan k\xc3\xa4ytt\xc3\xa4\xc3\xa4 suljettuja vesireittej\xc3\xa4 kauppatavaroiden kuljettamiseen l\xc3\xa4ntisille preerioille._NEWLINE_Creet liittoutuivat l\xc3\xa4ntisten kielisukulaistensa mustajalkojen ja my\xc3\xb6hemmin etel\xc3\xa4mp\xc3\xa4n\xc3\xa4 asuvien mandanien ja hidatsojen kanssa pit\xc3\xa4\xc3\xa4kseen puoliaan siouxien hy\xc3\xb6kk\xc3\xa4yksi\xc3\xa4 vastaan. Mandanien ja hidatsojen kyl\xc3\xa4t toimivat kauppakeskuksina, josta creet ja assiniboinet vaihtoivat eurooppalaisten myyntiartikkeleita l\xc3\xa4ntisten ja etel\xc3\xa4isten intiaanien tuomiin tuotteisiin. N\xc3\xa4in kauppaverkosto levisi yh\xc3\xa4 laajemmille alueille. Turkisten ja ruokatarvikkeiden lis\xc3\xa4ksi erilaiset ty\xc3\xb6kalut ja sotatarvikkeet olivat kysyttyj\xc3\xa4 ja 1700-luvun puoliv\xc3\xa4liss\xc3\xa4 merkitt\xc3\xa4v\xc3\xa4\xc3\xa4n asemaan nousivat hevoset ja tuliaseet.\n_START_SECTION_\nSiirtyminen tasangoille\n_START_PARAGRAPH_\nKylm\xc3\xa4t talvet ja tieto preerioilla samoilevista biisonilaumoista saivat osan creist\xc3\xa4 vaeltamaan kohti l\xc3\xa4ntisi\xc3\xa4 tasankoja 1700-luvun alkuvuosina. Muuttoliike alkoi Winnipegj\xc3\xa4rven alueelta. Creet liikkuivat kanootein, jalkaisin ja koiravaljakoin. Vuoteen 1730 menness\xc3\xa4 heist\xc3\xa4 oli tehty useita havaintoja Saskatchewanin etel\xc3\xa4isilla tasangoilla. Er\xc3\xa4s creiden kanssa tekemisiin joutuneista oli tutkimusmatkailija ja turkiskauppias Pierre La V\xc3\xa9rendrye, joka etsi retkikunnalleen tiet\xc3\xa4 Kanadan l\xc3\xa4ntisille preerioille,_NEWLINE_Creiden saapuessa Saskatchewanin preerioille he joutuivat keskelle paikallisia intiaanisotia. Kalliovuorilta tulleet shoshonit ("snaket") terrorisoivat aluetta ratsain ja levittiv\xc3\xa4t kauhua k\xc3\xa4ym\xc3\xa4ll\xc3\xa4 jalkaisin mets\xc3\xa4st\xc3\xa4vien heimojen kimppuun. Ratsumiesten hy\xc3\xb6kk\xc3\xa4yksist\xc3\xa4 k\xc3\xa4rsineet mustajalat turvautuivat creihin ja assiniboineihin, joiden mukana tuliaseet levisiv\xc3\xa4t pohjoisten tasankojen sodank\xc3\xa4yntiin._NEWLINE_Tasankojen creet saivat ensimm\xc3\xa4iset hevosensa 1738. Seuraavien vuosikymmenien aikana ratsain liikkuminen laajeni merkitt\xc3\xa4v\xc3\xa4sti. Lukuisat kanootein liikkuneet cree-kauppiaat hylk\xc3\xa4siv\xc3\xa4t el\xc3\xa4m\xc3\xa4ntapansa ja heist\xc3\xa4 tuli kokop\xc3\xa4iv\xc3\xa4isi\xc3\xa4 biisoninmets\xc3\xa4st\xc3\xa4ji\xc3\xa4 kaupank\xc3\xa4ynnin j\xc3\xa4\xc3\xa4dess\xc3\xa4 it\xc3\xa4isempien creiden p\xc3\xa4\xc3\xa4elinkeinoksi._NEWLINE_Hevosten ja tuliaseiden my\xc3\xb6t\xc3\xa4 yhteenotot tasangoilla yleistyiv\xc3\xa4t. Biisoneita takaa-ajavat eri heimojen  mets\xc3\xa4st\xc3\xa4j\xc3\xa4t joutuivat lukuisiin kosketuksiin toistensa kanssa. Creet, assiniboinet ja mustajalat toimivat sotaliitossa yli 1700-luvun puoliv\xc3\xa4lin ja karkottivat l\xc3\xa4ntisilta tasangoilta shoshonien lis\xc3\xa4ksi flatheadit ja kutenait._NEWLINE_Samanaikaisesti kun tasankojen creet valtasivat elintilaa kohti etel\xc3\xa4\xc3\xa4, mets\xc3\xa4-creet laajensivat asuma-alueitaan pohjoiseen ja l\xc3\xa4nteen. Heist\xc3\xa4 tehtiin havaintoja aivan Albertan pohjoisosissa ja Ison Orjaj\xc3\xa4rven rantamilla. MacKenzien seudun alkuper\xc3\xa4isheimot joutuivat creitten ahdistelun kohteeksi. Joskus creet sieppasivat naisia orjikseen tai vaimoikseen. L\xc3\xa4nsirannikkoa kohti edetess\xc3\xa4\xc3\xa4n creet ottivat haltuunsa suuria asumattomia alueita, jotka olivat autioituneet jo ennen heid\xc3\xa4n tuloaan._NEWLINE_Creiden siirtyminen yh\xc3\xa4 l\xc3\xa4nnemm\xc3\xa4ksi pys\xc3\xa4htyi vuoden 1781 isorokko-aaltoon, joka maailmanlaajuisena pandemiana oli levinnyt my\xc3\xb6s Kanadaan. Ison Orjaj\xc3\xa4rven alueilla asuneet creet menettiv\xc3\xa4t suuria m\xc3\xa4\xc3\xa4ri\xc3\xa4 v\xc3\xa4est\xc3\xb6st\xc3\xa4\xc3\xa4n ja joutuivat lopulta luovuttamaan aiemmin valtaamansa alueet takaisin niiden alkuper\xc3\xa4isille asukkaille. Osa mets\xc3\xa4-creist\xc3\xa4 siirtyi asumaan Churchill-joen etel\xc3\xa4npuoleisille alueille.\n_START_SECTION_\n1800-luvun alku\n_START_PARAGRAPH_\nTasankojen creiden ja mustajalkojen v\xc3\xa4linen liitto p\xc3\xa4\xc3\xa4ttyi keskin\xc3\xa4isiin erimielisyyksiin 1700-luvun lopulla. Mustajalat solmivat sotaliiton gros ventrein kanssa pys\xc3\xa4ytt\xc3\xa4\xc3\xa4kseen creiden ja assiniboinien etenemisen etel\xc3\xa4\xc3\xa4n. Assiniboinet jatkoivat creiden tukemista Kanadan preerioilla ja Montanassa. Creiden suhteet uudisasukkaisiin olivat hyv\xc3\xa4t rajan kummallakin puolen, mutta heid\xc3\xa4n t\xc3\xa4rke\xc3\xa4 roolinsa turkiskaupassa v\xc3\xa4heni merkitt\xc3\xa4v\xc3\xa4sti. Etel\xc3\xa4isimm\xc3\xa4t creet olivat saaneet loppuun siirtym\xc3\xa4vaiheensa tasangoille, mutta kulttuurillinen muodonvaihdos osoittautui ongelmalliseksi. Hevoskaupan toimivuuteen painottunut uusi el\xc3\xa4m\xc3\xa4ntapa asetti omat esteens\xc3\xa4 creiden p\xc3\xa4\xc3\xa4m\xc3\xa4\xc3\xa4r\xc3\xa4lle menesty\xc3\xa4 tasangoilla._NEWLINE_Creiden pyrkimys hallita mandanien ja hidatsojen suoraa kauppaa eurooppalaisten kanssa ep\xc3\xa4onnistui. Lis\xc3\xa4ksi hevosten hinta Pohjois-Dakotan heimojen kauppakeskuksissa nousi, eiv\xc3\xa4tk\xc3\xa4 creet pystyneet maksamaan velkojaan majavannahoillaan, joiden arvo pysyi kiinte\xc3\xa4n\xc3\xa4. Creiden suorittamat hevosvarkaudet lis\xc3\xa4\xc3\xa4ntyiv\xc3\xa4t. Mandanit ja hidatsat hankkivat sotatarvikkeita ja ratsuja omaa k\xc3\xa4ytt\xc3\xb6\xc3\xa4 varten, ja irrottautuivat creiden sotilaallisesta tuesta. Muuttuneen tilanteen edess\xc3\xa4 creet joutuivat etsim\xc3\xa4\xc3\xa4n uusia kauppasuhteita. Kalliovuorten flatheadit korvasivat mandanit creiden kauppakumppaneina ja suostuivat vaihtamaan hevosia creiden eurooppalaisiin tuotteisiin. Creet s\xc3\xa4ilyttiv\xc3\xa4t my\xc3\xb6s kauppasuhteensa HBC:n kauppiaisiin ymp\xc3\xa4rist\xc3\xb6n kasvavista levottomuuksista huolimatta. Taloudelliset motiivit pakottivat creet moniin sotiin ymp\xc3\xa4rist\xc3\xb6n heimoja vastaan.\n_START_SECTION_\nTaistelu biisoneista\n_START_PARAGRAPH_\nVuonna 1837 St.Louisista matkaan l\xc3\xa4htenyt American Fur Companyn h\xc3\xb6yrylaiva St. Peter toi mukanaan uuden isorokkoepidemian, jonka virus levisi alukselta kymmeniin intiaani-kyliin. Creet, assiniboinet ja mustajalat pakenivat isorokkoa pohjoisiin ja levittiv\xc3\xa4t mukanaan tuomansa taudin Kanadan preerioille. Monet cree-p\xc3\xa4\xc3\xa4llik\xc3\xb6t oppivat yhdysvaltalaisten l\xc3\xa4\xc3\xa4k\xc3\xa4rien avustuksella k\xc3\xa4ytt\xc3\xa4m\xc3\xa4\xc3\xa4n rokotetta isorokkoa vastaan. Rokotusohjelma levisi laajalle alueelle ja sen avulla suurin osa Manitoban, Albertan ja Saskatchewanin cree-v\xc3\xa4est\xc3\xb6st\xc3\xa4 selvisi taudista. Epidemian j\xc3\xa4lkeen creet jakaantuivat pieniin hajanaisiin ryhmiin ja heist\xc3\xa4 tuli yh\xc3\xa4 enemm\xc3\xa4n riippuvaisia kaupank\xc3\xa4ynnist\xc3\xa4 HBC:n kanssa._NEWLINE_Vuodet 1850-1870 muodostuivat henkiinj\xc3\xa4\xc3\xa4mistaisteluksi monille tasankojen mets\xc3\xa4st\xc3\xa4jille. Biisonilaumoista riippuvaisiksi tulleet heimot n\xc3\xa4kiv\xc3\xa4t yh\xc3\xa4 v\xc3\xa4hemm\xc3\xa4n mets\xc3\xa4stett\xc3\xa4v\xc3\xa4\xc3\xa4 ymp\xc3\xa4rill\xc3\xa4\xc3\xa4n. Monien muiden heimojen tavoin creet joutuivat etsim\xc3\xa4\xc3\xa4n jatkuvasti uusia seutuja ravinnon saamoseksi. Yritykset rakentaa uutta sodan- ja kaupank\xc3\xa4yntiin perustuvaa k\xc3\xa4yt\xc3\xa4nt\xc3\xb6mallia osoittautuivat hy\xc3\xb6dytt\xc3\xb6miksi. 1860-luvulla uudelleen saapuneet sairausepidemiat huononsivat tilannetta ravinnon niukkuuden ohella. Osa creist\xc3\xa4 koetti elinkeinonaan maanviljely\xc3\xa4, mutta yritykset ep\xc3\xa4onnistuivat._NEWLINE_Monista vastoink\xc3\xa4ymisist\xc3\xa4 huolimatta creet onnistuivat kasvattamaan v\xc3\xa4kilukuaan. Vuonna 1863 Saskatchewanin ja Albertan tasanko-creiden m\xc3\xa4\xc3\xa4r\xc3\xa4ksi arveltiin 11\xc2\xa0500 intiaania, joka oli paljon enemm\xc3\xa4n kuin muiden ymp\xc3\xa4rist\xc3\xb6n heimojen v\xc3\xa4est\xc3\xb6n m\xc3\xa4\xc3\xa4r\xc3\xa4t._NEWLINE_1860-luvun lopulla creet ja assiniboinet onnistuivat valtaamaan tautien heikent\xc3\xa4mien blood-mustajalkojen maa-alueita hy\xc3\xb6kk\xc3\xa4\xc3\xa4m\xc3\xa4ll\xc3\xa4 n\xc3\xa4iden kyliin. Vuoden 1870 k\xc3\xa4ydyss\xc3\xa4 suuressa taistelussa Old Man riverill\xc3\xa4 creet k\xc3\xa4rsiv\xc3\xa4t kuitenkin pahoja tappioita mustajaloille, jotka olivat l\xc3\xa4hett\xc3\xa4neet sotureitaan kostoretkelle. Vuotta my\xc3\xb6hemmin tasankojen ja l\xc3\xa4ntisten mets\xc3\xa4alueiden creet olivat valmiita rauhansopimukseen Kanadan hallituksen kanssa._NEWLINE_Samalla vuosikymmenell\xc3\xa4 tapahtuneen pohjoisten ja etel\xc3\xa4isten tasankojen biisonikannan tuhoutumisen takaa l\xc3\xb6ytyi Yhdysvaltain hallituksen harjoittama intiaanipolitiikka. Kongressi oli saanut enemmist\xc3\xb6n kannattamaan biisonien joukkoteurastusta. Rautatien avaaminen l\xc3\xa4pi Montanan tasankojen nosti matkustajien suurimmaksi huviksi biisonien ammuskelun junan ikkunoista.\n_START_SECTION_\n1900-luku\n_START_PARAGRAPH_\nCreiden v\xc3\xa4kiluku nousi nopeasti 1900-luvun alkupuolella. Heit\xc3\xa4 oli v\xc3\xa4himmill\xc3\xa4\xc3\xa4nkin yli 15\xc2\xa0000 henke\xc3\xa4. Hajautuminen laajoille alueille teki kokonaism\xc3\xa4\xc3\xa4r\xc3\xa4n selvitt\xc3\xa4misen mahdottomaksi. Vuonna 1906 heid\xc3\xa4n lukum\xc3\xa4\xc3\xa4r\xc3\xa4kseen arvioitiin v\xc3\xa4hint\xc3\xa4\xc3\xa4n 25\xc2\xa0000. Puhdasverisyyden kustannuksella metisien osuus lis\xc3\xa4\xc3\xa4ntyi vuosikymmenien mukana. Valtiolta saamillaan korvauksilla creet alkoivat perustaa omia yrityksi\xc3\xa4. N\xc3\xa4ist\xc3\xa4 parhaiten on menestynyt Air Creebec-lentoyhti\xc3\xb6, joka toimii yhteisty\xc3\xb6ss\xc3\xa4 Montrealissa perustetun Air Canadan kanssa. National Indian Brotherhood-j\xc3\xa4rjest\xc3\xb6n ensimm\xc3\xa4inen presidentti 1960-luvun lopulla oli lakimies Walter Deiter. Cree-intiaani Ovide Mercredi valittiin Kanadan intiaanien kansalliseksi p\xc3\xa4\xc3\xa4llik\xc3\xb6ksi vuonna 1991.\n_START_SECTION_\n2000-luku\n_START_PARAGRAPH_\n2000-luvulla creiden m\xc3\xa4\xc3\xa4r\xc3\xa4 on ylitt\xc3\xa4nyt 200\xc2\xa0000:n rajan. Yksinomaan Kanadassa asuu 135 erillist\xc3\xa4 cree-ryhm\xc3\xa4\xc3\xa4 (heimoa.) Useimmat creet asuvat reservaateissa, joista l\xc3\xa4ntisimm\xc3\xa4t ovat Kalliovuorilla ja it\xc3\xa4isimm\xc3\xa4t Atlantin rannikolla. Suurimmat cree-keskittym\xc3\xa4t ovat Quebecissa ja Saskatchewanissa. Creiden heimoilla on omat poliittiset j\xc3\xa4rjestelm\xc3\xa4ns\xc3\xa4, koulunsa, hallituksensa ja lakinsa. Vuonna 2002 solmitun "urhojen rauhan" (Pair de Braves) nojalla creet saavat seuraavien 50 vuoden aikana Quebecin provinssin hallitukselta yli kolmen miljardin dollarin korvaukset luovuttamistaan maista. Creet ovat menestyksellisesti jatkaneet intiaanien oikeuksien edist\xc3\xa4mist\xc3\xa4. Ranska ja englanti ovat heid\xc3\xa4n p\xc3\xa4\xc3\xa4kielens\xc3\xa4, mutta oman kulttuurin elpyminen on nostanut voimakkaasti my\xc3\xb6s my\xc3\xb6s oman kielen suosiota. Nyky\xc3\xa4\xc3\xa4n cree-kielen taitajia on yli 78\xc2\xa0000._NEWLINE_Tunnettuja cree-intiaaneja ovat muun muassa j\xc3\xa4\xc3\xa4kiekkoilija Jonathan Cheechoo ja folklaulaja Buffy Sainte-Marie.\n_START_SECTION_\nElinkeinot ja asuminen\n_START_PARAGRAPH_\nCreet jakautuivat kolmeen eri p\xc3\xa4\xc3\xa4ryhm\xc3\xa4\xc3\xa4n: Varsinaiset creet sek\xc3\xa4 maskegonit ja monsonit. Alun perin kaikki kolme ryhm\xc3\xa4\xc3\xa4 asuivat pohjoisissa havumetsiss\xc3\xa4, mutta 1700-luvun aikana Saskatchewanin creet siirtyiv\xc3\xa4t yh\xc3\xa4 suuremmassa m\xc3\xa4\xc3\xa4rin tasangoille ja omaksuivat samalla tiipiin k\xc3\xa4yt\xc3\xb6n. Subarktisen kulttuurialueen creet jatkoivat my\xc3\xb6s my\xc3\xb6hemmill\xc3\xa4 vuosisadoilla hirvien, ja karibujen, ja majavien ja mets\xc3\xa4st\xc3\xa4jin\xc3\xa4. Viimeksi mainitut olivat avainasemassa kaupank\xc3\xa4ynniss\xc3\xa4 eurooppalaisten kanssa ja ansastuksesta tuli hetkellisesti creiden suosituin elinkeino. Hudsoninlahden ymp\xc3\xa4rist\xc3\xb6n creet harjoittivat kalastamisen ohella vesilintujen pyynti\xc3\xa4._NEWLINE_Mets\xc3\xa4alueiden creet asuivat tuohesta tehdyiss\xc3\xa4 kartionmuotoisissa wigwameissa, jotka oli vuorattu l\xc3\xa4mpimiksi Kanadan kovien talvipakkasten vuoksi. Joskus talvimajat kaivettiin puolittain maan sis\xc3\xa4\xc3\xa4n. Uskonnollisia tilaisuuksia ja suuria pitoja varten creet pystyttiv\xc3\xa4t suuria tuohella p\xc3\xa4\xc3\xa4llystettyj\xc3\xa4 ritil\xc3\xa4rakennelmia, joihin mahtui yli 40 vierasta. Kes\xc3\xa4aikaan creet liikkuivat paljon vesist\xc3\xb6j\xc3\xa4 pitkin. He olivat mestarillisia tuohikanoottien tekij\xc3\xb6it\xc3\xa4. Eurooppalaisten maahantulon j\xc3\xa4lkeen creet alkoivat k\xc3\xa4ytt\xc3\xa4\xc3\xa4 kanoottiensa runkorakenteissa kaupank\xc3\xa4ynnin yhteydess\xc3\xa4 hankittua purjekangasta.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nCree-naiset olivat laajalti kuuluja kauneudestaan. He olivat vartaloiltaan sopusuhtaisempia ja piirteilt\xc3\xa4\xc3\xa4n kauniimpia kuin muut Kanadan intiaanit vastaten erityisen hyvin l\xc3\xa4nsieurooppalaista ihannetta. Creet on kuvattu my\xc3\xb6s jaloiksi, vieraanvaraisiksi ja yst\xc3\xa4v\xc3\xa4llisiksi ihmisiksi. Tatuoinnit olivat creiden keskuudessa yleisempi\xc3\xa4 kuin muilla algonkin-kieliryhm\xc3\xa4n kansoilla. Naisten tatuoinnit rajoittuivat viivoihin suupieliss\xc3\xa4 tai leuassa, mutta miesten vartalot saattoivat olla l\xc3\xa4hes kokonaan erilaisten kuvioiden peitossa. Talviaikaan creet sonnustautuivat n\xc3\xa4ytt\xc3\xa4viin turkisviittoihin. Miehet saattoivat pit\xc3\xa4\xc3\xa4 turkisp\xc3\xa4\xc3\xa4hinett\xc3\xa4 my\xc3\xb6s kes\xc3\xa4isin. Kotkan p\xc3\xa4\xc3\xa4st\xc3\xa4 ja rinnasta muotoillut p\xc3\xa4\xc3\xa4hineet olivat niin ik\xc3\xa4\xc3\xa4n suosittuja.\n_START_SECTION_\nUskomukset\n_START_PARAGRAPH_\nCreiden korkein jumaluus oli Kichi Manitou, joka oli kaikkien elollisten luoja. Creiden ja Manitoun viestej\xc3\xa4 toisilleen v\xc3\xa4littiv\xc3\xa4t el\xc3\xa4inten ja kasvien henget. Henkiolentoihin lukeutui my\xc3\xb6s kansanperinteeseen yhdistetty kujeilija, jolla oli piirteit\xc3\xa4 ihmisist\xc3\xa4 ja el\xc3\xa4imist\xc3\xa4. My\xc3\xb6s kivill\xc3\xa4 saattoi olla suuria henkivoimia._NEWLINE_Creiden uskomuksissa esiintyv\xc3\xa4t pahat henget lepytettiin uhrilahjoin. Pel\xc3\xa4tyin hengist\xc3\xa4 oli Wiihtikoow-niminen ihmisi\xc3\xa4 sy\xc3\xb6v\xc3\xa4 j\xc3\xa4ttil\xc3\xa4inen, joka yleisemmin tunnetaan Wendigona. Ellei ihmisuhreja ollut saatavana Wendigo pani creet sy\xc3\xb6m\xc3\xa4\xc3\xa4n toisiaan. Creiden uskomuksen mukaan ihminen saattoi my\xc3\xb6s itse muuttua Wendigoksi. 1800-luvun lopulta aina 1950-luvulle on todisteena hyvin dokumentoituja asiakirjoja, joissa on 70 mainintaa Wendigoksi muuttuneista henkil\xc3\xb6ist\xc3\xa4. N\xc3\xa4ist\xc3\xa4 persoonallisuuden muutoksista yli kolmasosa koski naissukupuolta._NEWLINE_Useiden intiaanikansojen tapaan creet kunnioittivat tappamiensa el\xc3\xa4inten henki\xc3\xa4. Erityisesti karhujen arvostus oli korkealla. Niit\xc3\xa4 pidettiin ihmisen kaltaisena, ja niiden uskottiin ymm\xc3\xa4rt\xc3\xa4v\xc3\xa4n mets\xc3\xa4st\xc3\xa4jien puheet. Kaadettujen karhujen puhdistetut kallot maalattiin t\xc3\xa4plikk\xc3\xa4iksi punaisella v\xc3\xa4riaineella, ja asetettiin puihin kunnioituksen merkiksi el\xc3\xa4int\xc3\xa4 kohtaan.'